# **1. Johdanto**

Suomessa on noin 130 000 yhden vanhemman perhettä, eli neljännes kaikista lapsiperheistä. Monet pärjäävät arjessa hyvin, mutta yhteiskunnan tasolla ne ovat muita haavoittuvampia. Perhepalvelut ja -tuet perustuvat yhä usein kahden vanhemman malliin, mikä vaikeuttaa yksinhuoltajien asemaa[[1]](#footnote-2). He kamppailevat usein pienemmillä tuloilla ja vähäisemmällä tuella.

Pienperheyhdistys on perheiden oma yhdistys, joka tukee ja edistää yhden vanhemman perheiden asemaa ja etuja yhteiskunnassa. Se tarjoaa tukea eri elämäntilanteissa, ja perheet saavat hyvinvointia ja virkistystä mukavan toiminnan ja vertaisuuden parissa. Yhteinen tekeminen tuo toivoa elämään erityisesti epävarmoina aikoina.

Keskeinen vaikuttamisteema on lapsiperheköyhyys, joka ei helpottunut vuonna 2024. ITLAn mukaan yksinhuoltajaperheiden pienituloisuusaste oli 26 %, selvästi korkeampi kuin kahden huoltajan perheissä (7 %). SOSTEn arvion mukaan vuoden 2024 leikkaukset lisäsivät pienituloisten määrää 68 000 hengellä, ja monet yksinhuoltajat, erityisesti nuoret ja osa-aikatyötä tekevät, ovat jo kokeneet niiden vaikutukset.

**Keskeiset tulokset vuodelta 2024**

Vakiintunut laadukas toiminta yhdistettynä aktiiviseen viestintään tavoitti uusia perheitä. Vuoden aikana käynnistynyt Erityisen yksin vanhempana -hanke toi lisää osallistujia ja ideoita. Vanhemmat tuottivat arvokasta tietoa tarpeistaan ja osallistuivat toiminnan toteutukseen. Uusien vertaisvapaaehtoisten ansiosta perhekahvilat laajenivat uusille alueille, ja liikuntavapaaehtoiset järjestivät monipuolisia lajikokeiluja.

Osallistujakyselyiden mukaan toiminta vähensi merkittävästi yksinäisyyttä ja loi uusia ystävyyssuhteita. Tärkein syy osallistumiselle oli vertaistuki ja tutustuminen toisiin samanlaisessa tilanteessa oleviin. Verkostot voivat jatkua vuosia ja tukea perheiden hyvinvointia – jo yhden ystävän saaminen voi olla merkittävä muutos. Koska 78 % osallistujista jakaa arjen ilman toista aikuista, vertaistuki on monelle keskeistä. Vanhemmat kokivat saaneensa toiminnasta tukea arkeen ja vanhemmuuteen. Lisäksi perheen yhteiset kokemukset vahvistivat vanhemman ja lapsen suhdetta.

Vaikuttamistoiminta innosti perheitä osallistumaan. Sosiaaliturvan muutokset kohdistuivat erityisesti yksinhuoltajiin, mikä lisäsi tarvetta yhteiselle toiminnalle. Myös lasten Pikkuparlamentti saatiin jälleen käyntiin koronan jälkeen. Yhteinen vaikuttaminen koettiin perheiden keskuudessa yhdeksi yhdistyksen tärkeimmistä toimintamuodoista

Yhdistyksen vapaaehtoisohjelmat, Mieskaverit ja Mummila, ylittivät jälleen niille asetetut tavoitteet. Lähes 80 prosentille lapsista löytyi vapaaehtoinen vuoden aikana. Kun kaveriparit tai kummisuhteet on luotu, arkinen yhdessä puuhailu saa aikaan suuria positiivisia vaikutuksia niin lapsen ja perheen kuin vapaaehtoisenkin hyvinvointiin. Sitoutuneet vapaaehtoiset tuottivat yhteistä hyvää erilaisissa tapahtumissa myös muille perheille kuin nimikkokummilapsilleen.

1. Vuosikertomuksessa käytetään termejä yhden vanhemman perhe ja yksinhuoltajaperhe samassa merkityksessä kuvaamaan perhettä, jossa lapsiperheen arjessa on läsnä yksi aikuinen. [↑](#footnote-ref-2)